CELEX: 32017R0793
Language: ro
Date: 2017-05-10 00:00:00
Title: Regulamentul de punere în aplicare (UE) 2017/793 al Comisiei din 10 mai 2017 de modificare a Regulamentului (CE) nr. 180/2008 în ceea ce privește prelungirea perioadei de desemnare a Laboratorului de referință al UE pentru boli ale ecvideelor altele decât pesta cabalină africană (Text cu relevanță pentru SEE. )

11.5.2017   
            
            
               RO
            
            
               Jurnalul Oficial al Uniunii Europene
            
            
               L 120/5
            
         REGULAMENTUL DE PUNERE ÎN APLICARE (UE) 2017/793 AL COMISIEI
   din 10 mai 2017
   de modificare a Regulamentului (CE) nr. 180/2008 în ceea ce privește prelungirea perioadei de desemnare a Laboratorului de referință al UE pentru boli ale ecvideelor altele decât pesta cabalină africană
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (1), în special articolul 19 litera (d),
   întrucât:
   
               (1)
            
            
               Regulamentul (CE) nr. 180/2008 al Comisiei (2) a desemnat Agence nationale de sécurité sanitaire de l'alimentation, de l'environnement et du travail (ANSES), cu laboratoarele sale pentru sănătatea animală și bolile ecvideelor, din Franța, ca laborator de referință al UE pentru boli ale ecvideelor altele decât pesta cabalină africană, iar anexa la regulamentul menționat stabilește funcțiile, sarcinile și procedurile privind colaborarea cu laboratoarele responsabile cu diagnosticarea bolilor infecțioase ale ecvideelor în statele membre.
            
         
               (2)
            
            
               Regulamentul (CE) nr. 180/2008, astfel cum a fost adoptat de Comisie în 2008, a desemnat Agence française de sécurité sanitaire des aliments (AFSSA) ca laborator de referință al UE pentru boli ale ecvideelor altele decât pesta cabalină africană pentru o perioadă inițială de cinci ani, care s-a încheiat la 30 iunie 2013. Regulamentul (UE) nr. 208/2011 al Comisiei (3) a actualizat Regulamentul (CE) nr. 180/2008 în ceea ce privește numele instituției, și anume Agence nationale de sécurité sanitaire de l'alimentation, de l'environnement et du travail (ANSES). Regulamentul (CE) nr. 180/2008, astfel cum a fost modificat prin Regulamentul de punere în aplicare (UE) nr. 72/2013 al Comisiei (4), a prelungit perioada de desemnare a ANSES cu o perioadă suplimentară de cinci ani, care se încheie la 30 iunie 2018.
            
         
               (3)
            
            
               Timp de peste opt ani, ANSES și-a executat funcțiile, sarcinile și procedurile și, prin urmare, a îmbunătățit în mod semnificativ capacitățile laboratoarelor naționale de referință în ceea ce privește diagnosticul și diagnosticul diferențial al anumitor boli ale ecvideelor.
            
         
               (4)
            
            
               Pentru a asigura un nivel înalt de calitate și uniformitatea rezultatelor analitice și a diagnosticelor în Uniune, este important ca ANSES să își continue activitățile de laborator de referință al UE pentru boli ale ecvideelor altele decât pesta cabalină africană pe o nouă perioadă de cinci ani.
            
         
               (5)
            
            
               Prin urmare, Regulamentul (CE) nr. 180/2008 ar trebui modificat în consecință.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   La articolul 1 alineatul (1) din Regulamentul (CE) nr. 180/2008, data de „30 iunie 2018” se înlocuiește cu „30 iunie 2023”.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 10 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 192, 23.7.2010, p. 1.
   
      (2)  Regulamentul (CE) nr. 180/2008 al Comisiei din 28 februarie 2008 cu privire la Laboratorul comunitar de referință pentru boli ale ecvideelor altele decât pesta cabalină africană și de modificare a anexei VII la Regulamentul (CE) nr. 882/2004 al Parlamentului European și al Consiliului (JO L 56, 29.2.2008, p. 4).
   
      (3)  Regulamentul (UE) nr. 208/2011 al Comisiei din 2 martie 2011 de modificare a anexei VII la Regulamentul (CE) nr. 882/2004 al Parlamentului European și al Consiliului și a Regulamentelor (CE) nr. 180/2008 și (CE) nr. 737/2008 ale Comisiei în ceea ce privește listele și denumirile laboratoarelor de referință ale UE (JO L 58, 3.3.2011, p. 29).
   
      (4)  Regulamentul de punere în aplicare (UE) nr. 72/2013 al Comisiei din 25 ianuarie 2013 de modificare a Regulamentelor (CE) nr. 180/2008 și (CE) nr. 737/2008 în ceea ce privește perioada de desemnare a anumitor laboratoare ca laboratoare de referință ale UE (JO L 26, 26.1.2013, p. 9).